Luka Jović

**Luka Jović** (ćirilica: Лука Јовић; Loznica, 23. decembar 1997), srpski fudbaler koji nastupa za reprezentaciju Srbije. Visok je 182 centimetra i igra na poziciji najisturenijeg napadača.

Svoju profesionalnu karijeru započeo je u dresu beogradske Crvene zvezde, za čiji prvi tim je debitovao u maju 2014. godine, kod tadašnjeg klupskog stratega, Slaviše Stojanovića, na zatvaranju takmičarske 2013/14. u Superligi Srbije. Neposredno po ulasku u igru, Jović je postigao svoj prvi pogodak u profesionalnom takmičenju. Kroz mlađe kategorije tog kluba, Jović je prethodno stasavao od 2005, te je duži niz godina bio jedan od najproduktivnijih napadača u klupskoj školi. Odmah zatim, Jović je pred početak takmičarske 2014/15. zadužio dres sa brojem 9 u ekonomatu seniorskog sastava, a trener Nenad Lalatović ukazao mu je šansu na 22 utakmice u Superligi Srbije, od čega je polovinu susreta započeo na terenu. Tokom te sezone, Jović je bio strelac 6 pogodaka. Dolaskom Miodraga Božovića na mesto šefa stručnog štaba, Jović je tokom prvog dela takmičarske 2015/16. odigrao ukupno 21 utakmicu u svim takmičenjima, od čega je na trećini susreta bio starter, a postigao je ukupno 6 pogodaka, koliko i prethodne sezone.

Iz Crvene zvezde je početkom 2016. prešao u Benfiku, a Zvezda je na ime obeštećenja dobila oko dva miliona evra, s tim što je najveći deo tih sredstava prihodovala ranije, prodajom 70 procenata Jovićevog ugovora investicionom fondu menadžera Pinija Zahavija. Za preostalih 30 odsto, od Benfike je dobijeno 600 hiljada evra. Jović je u narednom periodu najčešće nastupao za razvojni tim tog portugalskog kluba, pa je leta 2017. otišao na dvogodišnju pozajmicu Ajntrahtu iz Frankfurta. U Nemačkoj je proveo sledeće dve godine, gde se istakao učinkom u sezoni 2018/19, kada je u svim takmičenjima za Ajntraht postigao 27 golova na 48 utakmica. Ajntraht je u aprilu 2019. iskoristio otkupnu klauzulu i potpisao višegodišnji ugovor sa Jovićem. U junu iste godine, Jović je zvanično predstavljen kao pojačanje Reala iz Madrida. Prema nezvaničnim objavama, vrednost obeštećenja koje je Real isplatio iznosila je 60 miliona evra, uz mogućnost doplate dodatnih sredstava na ime bonusa.

Paralelno sa igrama na klupskom nivou, Jović je prošao sve mlađe reprezentativne selekcije Srbije. Za seniorski sastav debitovao je 2018. godine, a iste godine učestvovao je na Svetskom prvenstvu u Rusiji.

## Klupska karijera
### Crvena zvezda
#### Mlađe kategorije i profesionalni počeci
Luka Jović je rođen u Loznici, 23. decembra 1997, a odrastao je u selu Batru kraj Bijeljine. Prve fudbalske korake načinio je na stadionu Omladinca u rodnoj Loznici. Njega je, kao osmogodišnjaka koji je učestvovao u *Mini maksi ligi*, primetio Tomislav Milićević, skaut beogradske Crvene zvezde, te je Jović nedugo zatim dobio poziv na selektivnu utakmicu za nove članove tog kluba. Prema rečima Lukinog oca, Milana Jovića, Milićević je tokom tog događaja, održanog 10. maja 2005. godine, insistirao da igrač pristupi beogradskom klubu i da redovno dolazi na utakmice mlađih selekcija. U Beogradu je najpre igrao kao član škole fudbala „Konjarnik“. Otac je Luku narednih šest godina dovozio na utakmice iz Batra, a noći pred utakmice neretko su prespavali u automobilu marke „Folksvagen Pasat“. Luka je kasnije prošao sve mlađe kategorije Crvene zvezde, ali je u međuvremenu odigrao jednu utakmicu za sastav večitog rivala, usled kratkotrajnih nesuglasica klupskog rukovodstva i Milana Jovića. Kao maloletan fudbaler, Jović je imao potpisan ugovor sa menadžerskom agencijom *-{Lian Sports}-*, koja se starala o razvoju njegove karijere.

Posle pionirske i kadetske selekcije, za koju je nastupao do 2013. godine, Jović je priključen i omladinskoj ekipi Crvene zvezde. Tadašnji šef stručnog štaba prvog tima, Rikardo Sa Pinto, Jovića je kao petnaestogodišnjaka pozvao na trening ekipe sastavljene od igrača sa manjom minutažom i članova mlađih klupskih selekcija. Nedugo zatim, Joviću je ponuđen profesionalni ugovor koji je iste godine potpisao sa klubom. On je tokom jeseni iste godine nastupao sa godinu dana starijom generacijom, a posebno se istakao u pobedi od 9 : 1 nad kraljevačkom Slogom, kada je tri puta savladao čuvara mreže tadašnjeg rivala, Vladana Grbovića.

Nakon svog šesnaestog rođendana i sticanja uslova da se zvanično priključi prvoj ekipi, Jović je početkom naredne kalendarske godine izostao sa prve prozivke seniorskog sastava, kod trenera Slaviše Stojanovića. Sportski sektor i predstavnici uprave takav potez kluba obrazložili su rečima da je za Jovića rano i da u timu ima dovoljno napadača. Kasnije, tokom proleća, Jović je projektovan kao jedan od klupskih prospekata za narednu sezonu, te je priključen radu sa prvotimcima. Svoj debitantski nastup u seniorskoj konkurenciji Jović je zabeležio 28. maja 2014. godine, na zatvaranju takmičarske 2013/14. u Superligi Srbije. On je tada u igru ušao umesto Ifeania Onjila u 73. minutu susreta sa ekipom Vojvodine na Stadionu Karađorđe u Novom Sadu. Postigavši pogodak dva minuta po svom ulasku u igru, za izjednačenje i konačnih 3 : 3, Jović je postao najmlađi strelac u istoriji Crvene zvezde, sa šesnaest godina, pet meseci i pet dana, te je tako oborio rekord koji je prethodno postavio Dejan Stanković. Osvojenim bodom na toj utakmici, Crvena zvezda je potvrdila prvo mesto na tabeli Superlige Srbije i osvojila šampionsku titulu. Isti uspeh Jović je narednog meseca ponovio i sa omladinskom ekipom, u kojoj se ostvario kao najbolji strelac sa 19 pogodaka.

#### Sezona 2014/15 : ulazak u prvi tim
Leta 2014. godine, nakon odlaska Abiole Daude iz kluba, Jović je umesto broja 40, koji je nosio krajem prethodne sezone, u ekonomatu Crvene zvezde zadužio dres sa brojem 9. Crvena zvezda je istog leta, odlukom Uefe, izbačena iz kvalifikacija za Ligu šampiona, usled nepoštovanja finansijskog fer-pleja. Jović se krajem juna te godine odazvao prvoj prozivci novog šefa stručnog štaba Crvene zvezde, Nenada Lalatovića, a potom je, sa ekipom prošao prvu fazu priprema u Termama Čatež. Lalatović je Joviću ukazao priliku od početka takmičarske 2014/15. u Superligi Srbije, koji je tako na otvaranju sezone, protiv niškog Radničkog, u igru ušao u 67. minutu igre, pri rezultatu od 2 : 0 za svoj tim. Nakon uvodnih pet kola u Superligi Srbije, na kojima je u igru ulazio kao rezervista, Jović je na naredna dva susreta ostao na klupi. U međuvremenu je zabeležio svoju prvu utakmicu koju je započeo na terenu, kada se našao u postavi svoje ekipe za susret šesnaestine finala Kupa Srbije, protiv čačanskog Borca. U igri je tada proveo 70 minuta, posle čega ga je zamenio Đorđe Rakić. Svoj prvi ligaški start, Jović je upisao 18. oktobra 2014. godine, na gostovanju Partizanu na Stadionu u Humskoj ulici. Tako je postao najmlađi fudbaler u istoriji večitih derbija sa 16 godina, devet meseci i 25 dana, oborivši još jedan rekord Dejana Stankovića, koji je prvu utakmicu protiv večitog rivala odigrao sa 17 godina i šest meseci. Čitavu utakmicu na terenu prvi put je proveo u osmini finala Kupa, kada je Crvena zvezda poražena od ekipe Rada, minimalnim rezultatom, usled čega je eliminisana iz daljeg takmičenja. Iako su mediji tokom leta pisali o eventualnom odlasku Jovića u neki od klubova iz *liga petice*, među kojima je Atletiko iz Madrida naveden kao klub koji je bio spreman da izdvoji 2,5 milona evra za transfer, rukovodstvo Jovićevog matičnog kluba nije bilo zadovoljno visinom obeštećenja. Takođe, postojala je i ponuda Fjorentine, da igrač zajedno sa vršnjakom Milošem Stojanovićem pređe u redove tog kluba, koja nije razmatrana. Međutim, kako je klub bio u obavezi da servisira zaostala dugovanja, mediji su krajem 2014. godine preneli nezvaničnu informaciju da je 20 procenata ugovora Luke Jovića preneto u vlasništvo investicionog fonda Pinija Zahavija. Na taj način su, sredstvima u vrednosti od 400 hiljada evra, namirena potraživanja Gžegoža Bronovickog, koji je za Crvenu zvezdu nastupao u periodu od 2007. do 2009. godine.

Tokom prolećnog dela šampionata, Jović se ustalio u postavi Crvene zvezde, a svoj prvi gol u sezoni postigao je 7. marta 2015. godine, protiv Vojvodine. Crvena zvezda je na svom stadionu pobedila rezultatom 3 : 0, a Jović je postigao treći gol za svoj tim. U sledećem kolu, Zvezda je gostovala Spartaku na Gradskom stadionu u Subotici, a susret je završen pobedom crveno-belih od 3 : 1. Jović je tada najpre iznudio jedanaesterac za svoj tim, nakon prekršaja golmana domaće ekipe, Nikole Mirkovića, koji je realizovao Mihailo Ristić, a zatim i postigao poslednji gol za svoj tim, na asistenciju Džošue Parkera. Dan kasnije, Jović je nastupio za omladinski sastav Crvene zvezde, na Večitom derbiju protiv odgovarajuće selekcije Partizana. Krajem istog meseca, Jović je produžio ugovor sa klubom za još tri godine, po kom mu je mesečna zarada iznosila 9 hiljada evra. Na susretu 22. kola Superlige Srbije, odigranom 9. aprila 2015. godine, protiv čačanskog Borca, Jović je bio strelac dva pogotka u pobedi svog tima, rezultatom 3 : 1. Odmah zatim, u narednom kolu, bio je strelac jedinog pogotka na Stadionu Obilića na Vračaru, kada je Crvena zvezda ostvarila minimalnu pobedu nad sastavom Voždovca. Jović je do kraja sezone upisao još jednu asistenciju, kod gola Petra Orlandića u pobedi od 3 : 1 nad Donjim Sremom, te još pogodak, u pobedi od 2 : 0 nad Radom, u 26. kolu. Na narednoj utakmici, kada je Crvena zvezda poražena od Čukaričkog na Stadionu na Banovom brdu, Jović je pretrpeo povredu levog kolena, pa do kraja sezone više nije nastupao. Time je na ukupno 22 utakmice u Superligi Srbije, uz još dve u kup takmičenju, postigao šest pogodaka i upisao dve asistencije, sve tokom prolećnog dela sezone.

#### Sezona 2015/16 : ograničena minutaža
Kako nije putovao na Svetsko prvenstvo sa reprezentacijom Srbije do 20 godina starosti, Jović se leta 2015. odazvao prvoj prozivci novog šefa stručnog štaba Crvene zvezde, Miodraga Božovića. Sa klubom je, nedugo zatim, otišao na pripreme u Terme Čatež, kao jedan od dva centralna napadača u sastavu, uz Petra Orlandića. Na startu kvalifikacija za Ligu Evrope, Jović je na prvoj utakmici protiv kazahstanskog predstavnika, Kairata, na teren stupio umesto Miloša Cvetkovića, nakon jednog časa igre. U revanšu je odigrao čitav susret. Crvena zvezda je obe utakmice izgubila, usled čega je eliminisana iz daljeg takmičenja. Na otvaranju takmičarske sezone u Superligi Srbije, Crvena zvezda je gostovala OFK Beogradu na stadionu Obilića na Vračaru. Jović je tada odigrao čitav susret i postigao drugi gol za svoj tim, koji je ostvario pobedu rezultatom 6 : 2, iako je na poluvremenu gubio sa 2 : 0. U trećem kolu domaćeg šampionata, Crvena zvezda je na svom terenu dočekala niški Radnički, a Jović je golom u 88. minutu doneo svom klubu izjednačenje, za konačnih 1 : 1. Odmah zatim, naredne sedmice, Zvezda je gostovala Voždovcu a Jović je postigao odlučujući gol za pobedu svog tima, rezultatom 3 : 2. Sledeći gol je postigao nakon skoro dva meseca. Crvena zvezda je 3. oktobra gostovala Spartaku u Subotici, a Jović je ponovo postigao odlučujući gol za pobedu crveno-belih od 3 : 2. Do kraja istog meseca, Jović je upisao dve asistencije, u pobedama nad novosadskom Vojvodinom i OFK Beogradom. Početkom decembra 2015, Jović je bio strelac jedinog pogotka za svoj tim u porazu od 5 : 1 na domaćem terenu od sastava čačanskog Borca, u okviru osmine finala Kupa Srbije. Nekoliko dana kasnije, Jović je postigao poslednji gol u Superligi Srbije u dresu Crvene zvezde, kada je njegova ekipa pobedila Čukarički na Stadionu na Banovom brdu, rezultatom 7 : 2.

Jović je kod trenera Božovića tokom prvog dela sezone 2015/16. odigrao 19 prvenstvenih utakmica na kojima je bio strelac pet golova. Ipak, od tih 19 mečeva, samo je na četiri utakmice bio starter, dok je na preostalim susretima u igru ulazio sa klupe. Uz to, nastupio je i na dve utakmice Kupa Srbije, postigavši jedan pogodak. U rotaciji kod Božovića bio je treći napadač, a šansu pre njega dobijali su Ugo Vijeira i Predrag Sikimić. Lukin otac, Milan Jović, javno je ispoljavao nezadovoljstvo statusom koji njegov sin ima kod tadašnjeg trenera. Tvrdio je da zalaganje njegovog sina nikada nije bilo upitno, te da kao jedan od najtalentovanih pojedinaca zaslužio drugačiji odnos i više poštovanja sportskog sektora. Sa druge strane, Božović je smatrao da su ostali napadači kvalitetniji za njegov sistem, dok je Joviću zamerao višak kilograma i neprilagođenu ishranu. Golman Jovan Vićić, Jovićev vršnjak i tadašnji saigrač, kasnije je govorio o situaciji kada je Božović prozvao Jovića zbog susreta u pekari nedaleko od stadiona, oslovivši ga *Jovara-pekara*. Početkom 2016. godine, Zvezdan Terzić je izjavio da je zarada Crvene zvezde od prodaje Luke Jovića ograničena na dva miliona evra, odnosno da je 70 odsto ugovora ranije prodato kiparskom Apolonu, formalnom predstavniku investicionog fonda Pinija Zahavija, za 1,4 miliona evra. Odlaskom Luke Jovića iz matičnog kluba u inostranstvo, Crvena zvezda je za preostali deo ugovora prihodovala 600 hiljada evra. Iako su Luka Jović, Predrag Rajković i Vukašin Jovanović klub napustili u toku sezone, Crvena zvezda im je dodelila medalje za učešće u osvajanju trofeja u Superligi Srbije.

### Benfika
Nakon višemesečnog skautinga emisara tog kluba, Jović je krajem januara 2016. potpisao ugovor sa lisabonskom Benfikom na pet i po godina. Prema pisanju portugalskog lista *Rekord*, u izveštaju koji je Benfika dostavila Komisiji za hartije od vrednosti, na ime obeštećenja za Jovićev ugovor isplaćeno je 6,6 miliona evra, od čega je, prema ranije dogovorenoj dinamici, njegovom matičnom klubu pripalo 600 hiljada evropskih novčanica. Tada je definisana i otkupna klauzula za tek punoletnog napadača, koja je iznosila 60 miliona u istoj valuti, ne računajući iznos poreza na dodatu vrednost. Jović je u svom novom klubu zadužio dres sa brojem 35, a planirano je da najpre igra za razvojni tim i bude u konkurenciji za prvu ekipu, te je licenciran za utakmice četvrtfinala Lige Šampiona. Na svom debitantskom nastupu za rezervni tim Benfike, u 34. kolu Druge lige Portugalije, Jović je asistirao Ivanu Šaponjiću u remiju sa ekipom Kovilje, rezultatom 2 : 2. Nešto kasnije, 20. marta iste godine, Jović je debitovao za prvi tim Benfike, kada je na teren kročio u 84. minutu prvenstvene utakmice protiv Boaviste, koju je Benfika dobila minimalnim rezultatom. U Ligi šampiona debitovao je pred kraj revanš susreta sa minhenskim Bajernom, ušavši u igru umesto Elizeua, pri rezultatu 2 : 2. Benfika je nakon dvomeča eliminisana iz daljeg takmičenja. Prethodno je bio strelac za Benfiku B, u pobedi od 3 : 1 na gostovanju sastavu Orijentala. Za drugi tim je pogodio još protiv rezervista Vitorije Gimarais. Po okončanju sezone, Benfika je osvojila titulu šampiona portugalskog prvenstva.

Jović je početak naredne sezone propustio zbog povrede. Kasnije je izostavljen sa spiska licenciranih igrača za grupnu fazu Lige šampiona. Najveći deo sezone nastupao je za B tim Benfike, za koji je odigrao 11 utakmica uz 2 gola i 1 asistenciju. Pogađao je protiv ekipa Santa Klare i Freamunde. U Prvoj ligi Portugalije priliku je dobio u minimalnom porazu od Vitorije Setubal u 19. kolu. Za prvi tim je tokom takmičarske 2016/17. nastupio još na susretu sa Vizelom u okviru Liga kupa Portugalije. Na oba događaja u igru je ušao sa klupe. Kao povremeni član prvog tima, Jović je učestvovao u odbrani titule portugalskog šampionata. Kako u lisabonskoj Benfici nije dobijao puno prilika da se iskaže pored Žonasa, Mitroglua i Himeneza, klub je ugovorio pozajmicu srpskom napadaču. Pod ugovorom je ostao do aprila 2019. godine, kada je na ime obeštećenja dobijeno 7 miliona evra.

### Ajntraht Frankfurt
#### Sezona 2017/18 : Pozajmica iz Benfike

Prema ranijim najavama, Jović je 27. juna 2017. godine zvanično predstavljen kao pojačanje Ajntrahta iz Frankfurta. Klubu je pristupio uz sporazum o dvogodišnjem ustupanju iz Benfike, sa opcijom otkupa ugovora nakon tog perioda. U svom novom timu, Jović je zadužio dres sa brojem 8, a na svom debiju, u prijateljskoj utakmici protiv niželigaša Heftriha, postigao je 6 od ukupno 15 golova. Prvi zvanični susret odigrao je u okviru prvog kola Kupa Nemačke, 12. avgusta iste godine, kada je u igru ušao umesto Sebastijena Alea, pred kraj susreta sa niželigašem Erntebrikom, pri rezultatu od 3 : 0 za svoj tim. U Bundesligi Nemačke debitovao je 16. septembra, protiv Augzburga, kada je u 67. minutu igre na terenu zamenio svog sunarodnika Mijata Gaćinovića. U 80. minutu istog susreta, Jović je postigao jedini pogodak za svoj tim, nakon kornera Džonatana de Guzmana, u porazu od 2 : 1 na domaćem terenu. Jović se u startnoj postavi Ajntrahta prvi put našao u drugom kolu Kupa, kada je bio asistent za poslednji od 4 pogotka protiv sastava Švajnfurta. Prvi ligaški start zabeležio je u 16. kolu, kada je njegov tim savladao Hamburger na gostovanju, rezultatom 2 : 1. Jović tada nije imao konkretan statistički učinak, a na terenu je proveo 62 minuta, posle čega ga je zamenio Kevin Prins Boateng. Odmah zatim, u sledećem kolu, Jović je bio strelac prvog gola na susretu sa Šalkeom, kada je u drugom minutu pogodio na asistenciju Mijata Gaćinovića. Na prva dva odigrana susreta u 2018. godini, Jović je u igru ulazio sa klupe. Po stupanju na teren, na obe utakmice, protiv Volfsburga, odnosno Borusije iz Menhengladbaha, Jović je bio strelac i na taj način potvrdio pobede svog tima. Na narednom susretu, u porazu od 3 : 0 od Augzburga, Jović je na terenu proveo čitav meč. Posle toga je bio asistent kod pogotka Antea Rebića, u pobedi od 4 : 2 nad sastavom Kelna. Tokom marta i aprila 2018, Jović je bio strelac na četiri uzastopne bundesligaške utakmice, protiv Borusije iz Dortmunda, Majnca, Verdera iz Bremena i Hofenhajma. U polufinalu Kupa Nemačke, Jović je postigao jedini pogodak za minimalnu pobedu nad Šalkeom, čime je obezbedio plasman svog tima u finale. Jović je na finalnom susretu sa minhenskim Bajernom, koji je Ajntraht dobio rezultatom 3 : 1, presedeo na klupi za rezervne fudbalere. Ajntraht je tako, nakon 30 godina ponovo osvojio trofej u tom takmičenju.

#### Sezona 2018/19 : Otkup ugovora
Jović je svoju prvu utakmicu u takmičarskoj 2018/19. odigrao u Superkupu Nemačke, protiv minhenskog Bajerna, 12. avgusta 2018. godine. U igru je tom prilikom ušao umesto Sebastijena Alea, u 76. minutu, pri vođstvu protivničkog tima od 4 : 0, dok je tadašnji rival do kraja utakmice postigao još jedan pogodak. Nekoliko dana kasnije, Jović je odigrao svih 90 minuta na susretu prvog kola Kupa Nemačke, kada je njegov tim poražen rezultatom 2 : 1 od sastava domaćeg Ulma i eliminisan iz daljeg takmičenja. Posle promenljivih igara i ograničene minutaže na početku sezone, Jović je svoj prvi gol u novoj sezoni postigao na otvaranju grupne faze Lige Evrope, kada je postavio konačnih 1 : 2 na gostovanju Olimpiku u Marselju. Poslednjeg dana septembra 2018, Jović je bio strelac u pobedi od 4 : 1 nad sastavom Hanovera, ušavši u igru sa klupe. Jović je golgetersku seriju nastavio na narednim utakmicama. U drugom kolu, Lige Evrope, 4. oktobra, Ajntraht je na svom terenu ubedljivo pobedio ekipu Lacija, istim rezultatom koji je ostvario na prethodnom takmičarskom susretu, dok je Jović bio strelac trećeg pogotka za svoj tim. U narednom kolu Bundeslige zabeležio je gol i asistenciju za pobedu svog tima od 2 : 1 nad Hofenhajmom, dok je 19. oktobra postigao pet golova u pobedi od 7 : 1 protiv Fortune iz Diseldorfa, u okviru osmog kola Bundeslige. Jović je tako postao prvi fudbaler u istoriji Ajntrahta koji je dao pet golova na jednom meču, kao i najmlađi fudbaler sa takvim učinkom u istoriji nemačke Bundeslige. Zapažen učinak Jović je ostvario i u 10. kolu nemačkog šampionata, kada je bio asistent kod pogotka Antea Rebića u pobedi od 3 : 0 na gostovanju ekipi Štutgarta. Odmah zatim, pogodio je na gostovanju svom bivšem klubu, Apolonu, u Limasolu, gde je Antraht ostvario pobedu rezultatom 3 : 2. Posle toga, u 11. kolu Bundeslige postigao je dva od tri gola u pobedi protiv Šalkea. U sledećem kolu tog takmičenja bio je asistent kod drugog od tri pogotka svoje ekipe u pobedi od 3 : 1 nad Augzburgom. Nekoliko dana kasnije, Jović je dva puta pogodio u 5. kolu Lige Evrope, u pobedi od 4 : 0, protiv Olimpika. U 13. kolu Bundeslige, Jović je postigao jedini gol za svoj tim u porazu od 2 : 1 od Volfsburga, na domaćem terenu. Pobedom nad Laciom u poslednjem kolu grupne faze Lige Evrope, Antraht je osvojio maksimalnih 18 bodova iz svih 6 pobeda, čime se pozicionirao na 1. mestu na tabeli. Do kraja kalendarske 2018, Jović je bio strelac još i protiv Majnca, kada je postigao oba pogotka za svoj tim u remiju od 2 : 2.

Svoj prvi pogodak u 2019. godini, Jović je postigao u 18. kolu Bundeslige, 19. januara, u pobedi od 3 : 1 nad Frajburgom. Početkom narednog meseca, Jović je iskoristio asistenciju Denija da Koste, te je svojim pogotkom obezbedio bod protiv Borusije iz Dortmunda. Na prvoj utakmici šesnaestine finala Lige Evrope, Jović je upisao asistenciju Filipu Kostiću u remiju od 2 : 2, sa Šahtjorom, na Sportskom kompleksu Metalista u Harkovu. U revanš susretu, na domaćem terenu, Jović je postigao prvi gol za svoj tim u pobedi svog tima sa 4 : 1, kojom je obezbeđen prolaz u sledeću fazu takmičenja. U 23. kolu Bundeslige, Jović je direktno učestvovao kod sva tri gola Ajntrahta na utakmici protiv Hanovera, zabeleživši gol i dve asistencije. Posle prve utakmice bez pogodaka, protiv Intera iz Milana, u osmini finala Lige Evrope, Jović je u revanšu na stadionu Đuzepe Meaca postigao jedini pogodak za minimalnu pobedu svog tima i plasman u četvrtfinale. Poslednjeg dana marta 2019, Jović je bio strelac u pobedi svoje ekipe od 3 : 0 nad Štutgartom, dok je nekoliko dana kasnije postigao odlučujući pogodak za pobedu od 2 : 1 nad Šalkeom na Feltins areni u Gelzenkirhenu. U četvrtfinalu Lige Evrope, Ajntraht se sastao sa Jovićevim bivšim klubom, Benfikom. Na prvoj utakmici, u Lisabonu, Benfika je pobedila rezultatom 4 : 2, dok je Jović je bio strelac prvog gola za Ajntraht. Na dan pred drugi susret, 17. aprila 2019. godine, Ajntraht je iskoristio opciju iz ugovora o pozajmici i otkupio Jovićev ugovor. U revanšu je Ajntraht pobedio sa 2 : 0, što je bilo dovoljno za plasman u polufinale, a Jović je na terenu bio do 76. minuta. U polufinalu tog takmičenja, Ajntraht se susreo sa ekipom Čelsija. Na prvoj utakmici, u Frankfurutu, bilo je nerešeno, 1 : 1, a Jović je bio strelac jedinog gola za svoj klub. Revanš na Stamford bridžu je nakon 90. minuta završen istim rezultatom, dok je Jović ponovo bio strelac. Ipak, nakon boljeg izvođenja jedanaesteraca, Čelsi je prošao u finale Lige Evrope. Jović je sezonu u Ligi Evrope završio sa 10 postignutih golova na 14 odigranih mečeva, a ispred njega je bio samo Olivije Žiru iz Čelsija, koji je postigao jedan gol više. Jović je zajedno sa saigračem Kostićem uvršten u najbolji tim Lige Evrope za sezonu 2018/19. Nešto kasnije, uvršten je i u idealni tim Bundeslige za sezonu 2018/19. Trku za najboljeg strelca lige je završio na deobi trećeg mesta sa 17 pogodaka, a uz to podelio je i šest asistencija. Igrao je na 32 utakmice. Tokom sezone 2018/19, Jović je odigrao ukupno 48 utakmica i postigao 27 golova u svim takmičenjima.

### Real Madrid

Posle višednevnih medijskih objava, Real iz Madrida je, 4. juna 2019. godine, potvrdio da je dogovorena šestogodišnja saradnja sa Lukom Jovićem. Nekoliko dana kasnije, klub je poslao avion po Jovića, koji se nalazio na pripremama sa mladom reprezentacijom Srbije u Portorožu, kako bi zvanično predstavio svog novog fudbalera. Jović je, posle lekarskih pregleda i obavljenih formalnosti oko potpisivanja ugovora, zvanično predstavljen u dresu Reala, a tom prilikom nije nosio broj na leđima. Iako iznos isplaćenog obeštećenja zvanično nije objavljen, španski sportski list *[[Marka (novine)|Marka]]* preneo je informaciju da je za igrača izdvojena cifra od 65 miliona evra. Jović je time postao najskuplji srpski fudbaler u istoriji. Za klub je debitovao na Međunarodnom kupu šampiona, protiv minhenskog Bajerna. Pred početak takmičarske sezone i zvanično je zadužio broj 18, koji je preuzeo nakon odlaska Markosa Ljorentea u redove gradskog rivala, Atletika. U španskoj Primeri, Jović je debitovao na otvaranju takmičarske 2019/20, ušavši u igru umesto Karima Benzeme, na gostovanju Selti u Vigu, gde je njegov tim ostvario pobedu rezultatom 3 : 1. U narednom kolu je debitovao i na Stadionu Santijago Bernabeu, kada je ušao u igru u 68. minutu utakmice protiv Valjadolida, koja je završena nerešenim rezultatom, 1 : 1. U trećem kolu, prvi put je zaigrao kao starter. Real je na gostovanju Viljarealu odigrao nerešeno 2 : 2, a Jović je utakmicu počeo u napadu zajedno sa Benzemom i na terenu se zadržao do 68. minuta kada ga je zamenio Luka Modrić. Jović je na toj utakmici učestvovao u akciji kod prvog gola Reala koji je postigao Garet Bejl. Nastupio je i na otvaranju grupne faze Lige šampiona, na gostovanju Pariz Sen Žermenu, kada je zamenio Hamesa Rodrigeza, pri rezultatu od 2 : 0 za domaći sastav. Prvi put je na terenu proveo svih 90 minuta na utakmici šestog kola španskog šampionata, u kojoj je Real u Madridu savladao Osasunu sa 2 : 0.

Prema analizi *Marke*, sredinom oktobra 2019, Jović je u tom momentu bez pogotka odigrao 218 minuta, što ga je na listi od 16 napadača koji su uzeti u razmatranje, svrstalo na 13. mesto. Pretposlednjeg dana istog meseca, Jović je postigao svoj prvi gol u dresu Reala, na utakmici 11. kola Primere, u kojoj je Real na domaćem terenu Madridu savladao Leganes sa 5 : 0. Jović je u igru ušao u 70. minutu umesto Benzeme, a u 91. minutu postavio je konačan rezultat. Na susretu 13. kola, protiv Ejbara, Jović je prvi put izostavljen iz protokola, zbog lakše povrede mišića. Pored te utakmice, Jović ni na naredna tri ligaška susreta nije ulazio u igru. Trener Zinedin Zidan je posle toga potvrdio da nadalje računa na Jovića, te je srpski napadač najavljen kao starter na poslednjem susretu grupne faze Lige šampiona, protiv Klub Briža. Na toj utakmici, odigranoj na Stadionu Jan Brejdel u Brižu, Jović je igrao do 77. minuta, bez konkretnog učinka. Nekoliko dana kasnije, ostao je na klupi za rezervne fudbalere u El Klasiku, koji je završen bez pogodaka.

Nakon povrede Karima Benzeme pred susret polufinala Superkupa Španije, Jović se našao u startnoj postavi protiv ekipe Valensije. Na toj utakmici upisao je asistenciju za Luku Modrića kod trećeg pogotka svoje ekipe, dok ga je u 83. minutu na terenu zamenio Marijano Dijaz.

### Fjorentina
Dana 8. jula 2022. godine, Jović je zvanično prešao u italijanski klub Fjorentinu.

## Reprezentacija
### Razvojni uzrasti
Jović je do 2013. bio član mlađe kadetske reprezentacije Srbije, kod selektora Branislava Nikolića. Na 12 utakmica, odigranih u tom uzrastu, Jović je postigao 10 pogodaka. Iste godine, Jović je dobio poziv i u kadetsku reprezentaciju, te je tokom oktobra, sa četiri pogotka, bio najbolji strelac kvalifikacionog turnira održanog u Srbiji. Na prijateljskom meču protiv odgovarajuće selekcije Hrvatske, odigranom 11. decembra, na terenu Sportskog centra Fudbalskog saveza Srbije u Staroj Pazovi, Jović je postigao het-trik u pobedi domaće ekipe, rezultatom 4 : 1. U elitnoj rundi kvalifikacija za Evropsko prvenstvo, odigranoj na proleće 2014, Jović je nastupio na sve tri utakmice. Na prvoj, protiv Irske, Jović je bio strelac, drugi susret, protiv Gruzije, završio je bez konkretnog učinka, dok je protiv Nemačke asistirao Ivanu Šaponjiću za jedini pogodak Srbije u remiju rezultatom 1 : 1. Zbog bolje gol-razlike, Nemačka je zadržala prvo mesto na tabeli i plasirala se na završni turnir, dok je Srbija na taj način eliminisana iz daljeg takmičenja.

Selektor omladinske reprezentacije Srbije, Veljko Paunović priključio je treninzima tog sastava i Luku Jovića, kao najmlađeg člana, u maju 2014. Leta iste godine, Paunović ga je uvrstio i na širi spisak reprezentativaca, a zatim i na konačan spisak putnika na Evropsko prvenstvo u Mađarskoj. Debitovao je na otvaranju turnira, protiv Ukrajine, kada je zamenio Stanišu Mandića u 62. minutu. Na sledećoj utakmici, protiv selekcije Nemačke, Jović se našao u startnoj postavi svoje ekipe, za koju je u 41. minutu postigao pogodak nakon asistencije Andrije Živkovića. Na jesen iste godine, pred početak memorijalnog turnira *[[Stevan Ćele Vilotić]]*, u dogovoru Crvene zvezde i Fudbalskog saveza Srbije, Jović je ostao da trenira sa klubom, pa je izostavljen sa spiska selektora Ivana Tomića. Na početku novog kvalifikacionog cuklusa za Evropsko prvenstvo, Jović je bio strelac u pobedi od 4 : 0 nad selekcijom San Marina. U martu 2015. godine, Jović je debitovao za selekciju do 18 godina starosti, dok je na kraju kvalifikacija za Evropsko prvenstvo postigao dva pogotka i upisao dve asistencije u pobedi nad Norveškom. Iste godine, reprezentacija Srbije do 20 godina, pod vođstvom Veljka Paunovića, osvojila je Svetsko prvenstvo, koje se održalo na Novom Zelandu. Jović tada nije bio u sastavu reprezentacije. Početkom septembra, Jović je sa svojom generacijom učestvovao na turniru *Stevan Ćele Vilotić*, gde je na prvom susretu postigao pogodak i asistirao Ivanu Šaponjiću, u pobedi od 3 : 1 protiv selekcije Sjedinjenih Američkih Država. Na naredne dve utakmice, protiv Francuske i Crne Gore, nije nastupao. Na startu kvalifikacija za Evropsko prvenstvo, Jović je postigao het-trik i upisao dvostruku asistenciju u pobedi od 5 : 0 nad sastavom Estonije. Odmah zatim, na sledećem susretu, Jović je pogodio i u pobedi od 4 : 0 protiv Jermenije. U elitnoj rundi kvalifikacija, odigranoj krajem marta u Kragujevcu i Gornjem Milanovcu, Jović je odigrao sve tri utakmice, od kojih je bio strelac iz jedanaesterca u pobedi od 4 : 1 nad Crnom Gorom. Ekipa Srbije eliminisana je minimalnim porazom od Francuske i nije se plasirala na završni turnir.

### Mlada selekcija
U novembru 2015, Jović je dobio poziv selektora Tomislava Sivića, da se priključi okupljanju mlade reprezentacije Srbije. Debitovao je na kvalifikacionoj utakmici za Evropsko prvenstvo, protiv ekipe Italije, ušavši u igru umesto Ognjena Ožegovića u 75. minutu igre. U igru je, takođe, ušao i nekoliko dana kasnije, na gostovanju Sloveniji, gde je Srbija poražena rezultatom 2 : 0. Poslednjeg dana maja 2016, Jović je nastupio na susretu sa sastavom Autrije, odigranom u okviru turnira *Valerij Lobanovski* u Ukrajini. Kao i na prethodnoj utakmici za mladu reprezentaciju, Jović je na terenu zamenio Aleksandra Čavrića. Tokom sezone 2016/17, Jović nije bio stalni član mlade reprezentacije Srbije, ali je redovno dobijao pozive u mlađu selekciju, za koju je odigrao nekoliko prijateljskih utakmica. Nije se našao na konačnom spisku Nenada Lalatovića za Evropsko prvenstvo 2017. godine, održano u Poljskoj. Na početku novog kvalifikacionog ciklusa, septembra iste godine, pod vođstvom Gorana Đorovića, Jović je bio strelac i asistent u pobedi od 4 : 0 nad selekcijom Gibraltara. Narednog meseca, nastupio je protiv Makedonije u Skoplju, kao i Rusije na Stadionu Karađorđe u Novom Sadu, kada je bio strelac dva gola u pobedi svoje ekipe rezultatom 3 : 2. Zatim je pogodio na gostovanju Austriji, u novembru 2017, čime je završen prvi krug kvalifikacionog ciklusa. U martu naredne godine, kada je protivnik ponovo bio Gibraltar, Jović je po dva puta pogađao i asistirao, za pobedu Srbije od 6 : 0. Poslednji pogodak u kvalifikacijama, Jović je postigao protiv Rusije na stadionu u Nižnjem Novgorodu, iz jedanaesterca koji je prethodno iznudio. Remijem bez pogodaka protiv Jermenije, kada je Jović u igru ušao u drugom poluvremenu, umesto Luke Ilića, Srbija je osvojila prvo mesto u grupi i ostvarila plasman na Evropsko prvenstvo 2019. godine. Prvog dana juna 2019, Đorović je saopštio konačan spisak fudbalera za završni turnir u Italiji i San Marinu, te se Jovićevo ime našlo među 23 putnika u igračkom kadru. Na startu takmičenja, odigrao je čitav susret sa Austrijom, kada je Srbija poražena sa 2 : 0, dok je pri minimalnom vođstvu protivnika pogodio prečku. Na drugom susretu, sa ekipom Nemačke, u drugom poluvremenu ga je zamenio Dejan Joveljić, dok je na poslednjoj utakmici, protiv Danske, ostao na klupi za rezervne igrače i nije ulazio u igru. Srbija je time okončala učešće kao poslednjeplasirana, bez osvojenih bodova.

### Seniorski sastav

Usled zapaženih igara na klupskom nivou, Jović je kao standardni mladi reprezentativac bio u širem krugu potencijalnih seniorskih reprezentativaca, tokom proleća 2018. Krajem maja iste godine, tadašnji selektor, Mladen Krstajić, uvrstio je Jovića na širi spisak igrača za Svetsko prvenstvo. Po skraćenju spiska, Jović se našao među 23 putnika u Rusiju, gde je održan završni turnir. Za seniorsku reprezentaciju Srbije, Jović je debitovao 4. juna 2018. u pripremnom meču za Svetsko prvenstvo, protiv reprezentacije Čilea, u Gracu, gde je njegov tim poražen minimalnim rezultatom. Jović je u igru ušao u 84. minutu, stupivši na teren umesto Aleksandra Mitrovića. Svoj jedini nastup na turniru u Rusiji je, Jović je zabeležio na poslednjoj utakmici, protiv Brazila kada je ušao u igru u 89. minutu. Posle Svetskog prvenstva u Rusiji, Jović se vratio u sastav mlade reprezentacije, sa kojom se 2019. takmičio na Evropskom prvenstvu za igrače do 21 godine, leta 2019. U međuvremenu, Jović je nastupio na susretu Lige nacija sa Crnom Gorom. Svoj prvi pogodak u seniorskoj reprezentaciji postigao je 20. marta 2019. godine, u prijateljskoj utakmici protiv Nemačke, koja je završena rezultatom 1 : 1. Tada je prvi put uvršen u startnu postavu Srbije, a iz igre je izašao nakon 70 minuta, posle čega ga je na terenu zamenio Milan Pavkov. Pred odlazak na Evropsko prvenstvo sa mladom reprezentacijom, Jović je takođe bio u sastavu seniorske ekipe. U startnoj postavi našao se u Lavovu, gde je Srbija pretrpela poraz od 5 : 0 od domaće Ukrajine, dok je nekoliko dana kasnije postigao svoj drugi pogodak u dresu reprezentacije, u pobedi od 4 : 1 nad Litvanijom.

U avgustu 2019. Jović se našao na prvom spisku novog selektora, Ljubiše Tumbakovića. Pod njegovim vođstvom, Jović je prvi put nastupio protiv Portugalije, 7. septembra iste godine, kada je u završnici susreta u igru ušao umesto Luke Milivojevića. Fudbalski savez Srbije je posle te utakmice saopštio da je Jović obnovio povredu, zbog čega nije bio u sastavu za meč protiv Luksemburga. Jović je, potom, izostavljen sa sledećeg Tumbakovićevog spiska, dok je sportska javnost u Srbiji bila podeljena po pitanju te odluke. Prema pisanju sportskih i tabloidnih medija, Jović je povredu prijavio zbog nezadovoljstva statusom kod šefa stručnog štaba reprezentacije i minimalne minutaže koju je dobio protiv selekcije Portugala, što je iskoristio kao izgovor da slobodno vreme provede u Beogradu. S druge strane, Tumbaković je bio nezadovoljan odnosom igrača, koji je nekoliko dana kasnije nastupio za klub. Usled kršenja discipline, Tumbaković nadalje nije zvao Jovića u sastav reprezentacije.

## Privatno
Luka Jović je rođen kao mlađe dete u porodici Sofije i Milana Jovića. Kako je njegovo selo, Batar, od Bijeljine kojoj pripada, udaljeno 17 kilometara, na svet je došao u Loznici. Iako se taj grad nalazi sa druge strane reke Drine, u Srbiji, bliži je mestu gde je fudbaler odrastao. Usled ratnih sukoba na prostoru Bosne i Hercegovine i Raspada Jugoslavije, njegov otac, koji se amaterski bavio fudbalom, nije se profesionalno ostvario u tom sportu. On se starao se o Lukinom fudbalskom razvoju, redovno ga vozio na utakmice u Beograd i u svojstvu pravnog zastupnika potpisivao ugovore dok je Luka bio maloletan. Na svojim fudbalskim počecima u *Mini maksi ligi*, Jović je bio plaćen 50 evra po utakmici, uz dodatak od 2000 dinara za troškove do Loznice, gde su se događaji održavali. Uz to, zbog zdravstvenih problema koje je u to vreme pretrpela njegova sestra, Jović je kao dete pomagao dedi u poslovima na njivi. Jovići su izrazili zahvalnost Savu Miloševiću, rođaku iz Bijeljine, koji im je pružio finansijsku i organizacionu podršku u tim trenucima, kao i kasnije, tokom Lukinog Razvoja. Do prelaska u Beograd, Jović je više puta nedeljno putovao u rodnu Loznicu, gde je individualno trenirao sa trenerom Pavlom Jeftićem, sa kojim je izgradio prijateljski odnos i ostao u kontaktu kada je postao profesionalac. Sredinom novembra 2015, prema pisanju *[[Blic (novine)|Blica]]*, reketaš iz okoline Loznice, uputio je pretnje Milanu Joviću, da će polomiti noge njegovom sinu, ukoliko ne dobije tražena sredstva. Isti izvor navodi da su osobe bliske uhapšenom, u čiju se umešanost sumnjalo, negirale postojanje bilo kakvih pretnji, kao i da su kontakti sa Jovićem bili povezani sa iznudom novca.

Prema pisanju medija, Jović je 27. decembra 2018. učestvovao u saobraćajnom udesu, koji se dogodio na magistralnom putu koji povezuje Bijeljinu i Zvornik. Tom prilikom nije bilo teže povređenih, a vozila su pretrpela materijalnu štetu. Krajem februara 2019. godine, Jović je sa svojom bivšom devojkom, Anđelom Manitašević, dobio sina. Detetu su dali ime David. Na jesen iste godine, mediji su objavili da je Jović otpočeo vezu sa manekenkom Sofijom Milošević. Par se verio naredne godine i imaju dva sina, Alekseja i Teodora. Luka i njegova porodica ostali su u dobrim odnosima sa njegovom bivšom devojkom.

## Statistika
### Klupska





## Trofeji i priznanja

## Napomene

## Reference

## Vanjske veze
* 
* 
* 
* 
* Luka Jović na sajtu Fudbalskog saveza Srbije